|  |
| --- |
| **Ps. 1:1-6**  **“Selfs in die storms van die lewe is Christene gelukkig - ons is in Christus geanker.”**  *Andries Burger, Pinetown Gemeente, 7 Januarie 2024* |

*Sing:* *Lied 163:1; Ps. 92:1,6,7(T); Lied 519:1-4; Ps. 119:14, 18, 27(C); “Vrede”*

Ons fokus vanoggend op God se boodskap uit Psalm 1,

maar voordat ons dit doen wil ek ŉ paar opmerkings maak oor die Bybel en die Psalms in die algemeen.

Die opmerkings staan egter nie los van Psalm 1 nie en ek vertrou dat jy dit later sal agterkom dat dit deel is van die psalm se boodskap.

Elkeen van die ses-en-sestig (66) boeke in die Bybel is belangrik want elkeen op sy eie, en almal saam is die gesagvolle Woord van die Almagtige, Allerheilige God van hemel en aarde.

Hy wat alles gemaak het en steeds onderhou,

Hy wat alles uiteindelik weer nuut gaan maak in ewige heerlikheid –

Hý het elkeen van die skrywers en samestellers van die Bybel direk en persoonlik deur sy Heilige Gees geïnspireer om sý Woord neer te skryf en saam te stel.

Hulle het elkeen in hulle eie taal en kultuur en karakter geskryf, maar die inhoud wat hulle geskryf het is deur God self gegee.

Hulle sou sekerlik saamgestem het met wat hulle geskryf het, maar dit is nie bloot hulle gedagtes en opinies oor God en die lewe van gelowiges nie;

dit is God se boodskap wat Hy deur mense laat opskryf het vir alle mense van alle tye en alle plekke,

maar veral natuurlik aan alle gelowiges –

hulle wat deur dieselfde Heilige Gees oortuig word dat die Bybel sy Goddelike Woord is.

Daar is ŉ verbysterende samehang van al die boeke wat eeue uitmekaar geskryf is.

Elke boek is geskryf vir die mense wat dit eerste ontvang het.

Ons sê die Bybel is tyd gerig – want dit is gerig op daardie spesifieke mense, in hulle spesifieke kultuur en omstandighede.

Maar wanneer jy die daardie tyd se gebruike en gebeure in ag neem en ook die verloop in God se raadsplan verreken –

dan vind jy in elke deel van die Bybel God se boodskap wat nie nét vir daardie mense in hulle tyd geld nie, maar vir alle mense in alle tye en alle omstandighede.

Ons sê die Bybel se boodskap is nie tydgebonde nie – die boodskap is nie net vir antieke tye bedoel nie.

Al is ons kultuur en omstandighede radikaal anders as toe elke deel die Bybel geskryf is,

en al is baie van God se beloftes en voorskrifte reeds in Christus vervul –

is daar in elke gedeelte van die Bybel steeds ŉ baie spesifieke boodskap van God self aan elke gelowige in elke spesifieke omstandigheid.

Ook vir my en vir jou – vandag en elke dag van ons lewe.

Die boodskap wat vir elkeen en almal bedoel is, is nie altyd ewe maklik om agter te kom nie,

maar as daar een Bybelboek is wat besonders duidelik en sonder veel moeite direk in ons harte grondvat – dan is dit die Psalms.

Geen wonder dat ons so lief is vir die Psalms nie.

Die ouderdom van die gedigte verdwyn soos mens jou eie emosies en vrae en worstelinge herken in een na die ander psalm – asof jy in ŉ spieël na jou eie hart kyk.

Die Psalms gee vir elke generasie in alle omstandighede steeds ŉ geloofsperspektief,

en bevestiging dat geloof nie alles maanskyn-en-rose is nie;

maar daarmee saam die troos en die hoop op God en ons verwondering oor sy genade wat ons weer oprig in vertroue en lofgesange.

Die Psalms is persoonlik en meestal gesprekke met God of ander gelowiges

Maar dit is nie bloot menslike emosies en gedagtes nie –

onthou dat elke psalm juis deur die Heilige Gees self geïnspireer is en

daarom juis God se boodskap aan ons is –

dat Hy ons diepste gedagtes ken en ons daarin ontmoet –

ons vrese en begeertes; ons angstigheid en ons vertroue; ons hartseer en ons vreugdes; ook ons sonde belydenis en sy vergifnis.

En natuurlik ons verwondering oor God

Maar selfs nog meer, baie meer – die Psalms is nie net ons hartsliedere nie maar ook syne deur Christus wat sentraal in elke Psalm is – as mens en as God.

Kom ons fokus nou op Psalm 1, wat saam met Psalm 2 ŉ inleiding is vir die hele boek.

Ons weet nie wie dit geskryf het nie en vermoed dat dit geskryf is toe hierdie bloemlesing van 150 gedigte saamgestel is na die terugkeer uit die ballingskap.

**<< Lees Psalm 1:1-6 (OAV) >> (***“wet”/”Tora” onderwysing/Woord van God)*

Wat bedoel jy as jy iemand ŉ voorspoedige jaar toewens?

Dit kan baie verskillende dinge beteken –

gesondheid, welvaart, liefdevolle verhoudings, sukses in sport/studies/besigheid, veiligheid, dalk selfs dalk ŉ nuwe regering...

Dit kan alles goed en wel wees, maar as dit al is dan kom ons nog die belangrikste kort.

Ware voorspoed is baie meer as enige van hierdie dinge saam...

Psalm 1 leer ons nie net wat ware geluk is nie, maar dit leer ons hoe om dit te bekom.

En dan los dit die voor die handliggende keuse by elkeen van ons.

My en jou geluk en voorspoed in 2024, en die res van ons lewens, hang af van die besluit wat ons gaan neem na hierdie boodskap en

natuurlik van die vasberadenheid waarmee ons dit gaan uitvoer...

Die psalm beskryf die mees volkome geluk wat ŉ mens kan ervaar deur drie vrae waarop daar elke keer twee kante is.

v.1&2 Wat doen ŉ mens wat waarlik gelukkig is, die suksesresep om diep en volhoubaar gelukkig te wees?

v. 3&4 Hoe gaan dit in die lewe van so ŉ gelukkige mens, en hoe gaan die met die ander? Wat is kenmerkend van hulle lewens?

v. 5&6 Wat is die ewige uiteinde van so ŉ gelukkige mens, en van die ander?

Die geluk waaroor dit hier gaan is baie meer as wat ons gewoonlik bedoel wanneer ons sê dat dit met ons “goed gaan” of wanneer ons sê ons is “gelukkig”.

Dit gaan baie dieper en dit is baie meer omvattend.

Mens kan dit ook vertaal met “salig” of soos die OAV die besonder mooi uitdruk as “welgeluksalig”.

Dit is ŉ diepgewortelde vreugde, die hoogste vlak van geluk,

ŉ volkome vergenoegsaamheid om genoeg van alles te hê wat ons regtig nodig het en niks daarvan kort te kom nie

– nie net in die ewige saligheid by God nie, maar nou al in hierdie lewe.

Is dit tog nie die begeerte van enige mens om só “welgeluksalig” te wees nie? Natuurlik!

Wel, die allerwonderlikste nuus is dat dit nie te vergesog is om dit altyd maar buite ons gewone mense se bereik sal bly nie.

Dit is binne elkeen van ons se bereik – dit leer ons duidelik uit v. 1 &2.

Wat moet ons doen om so “welgeluksalig” te kan wees...

en wat moet ons nie doen nie?

Ons sou verwag om eers te fokus op wat ons moet doen maar die psalm begin juis andersom.

Dit begin by wat meeste mense wél doen maar wat nie hierdie diepgaande en volhoubare ewige welgeluksaligheid kan meebring nie.

Hierdie is ook gelowiges se ou natuurlike ingesteldheid – maar ons moet dit nie meer doen nie,

want as ons enigsins daarmee sou volhou sal die belewenis van diepgaande geluk altyd nét buite ons bereik bly.

Ons moet nie luister na die raad en die opinies en idees van die mense wat nie in die drie-enige God glo nie en wat Hom nie met hulle hele lewe aanbid nie.

Dit is wat bedoel word met goddeloses - hulle wat lewe asof daar nie ŉ God is nie.

Selfs al sê party van hulle dalk dat hulle glo...

as hulle idees en gewoontes dit nie bewys nie, dan is geloof vir hulle net leë woorde.

Dit gaan oor meer as net advies wanneer jy dalk sou raad vra.

Dit gaan oor ons gedagtes wat nie agter die sondige wêreld moet aanloop nie.

Moenie dat die samelewing en die mense wat God nie eerste stel nie

jou gedagtes beïnvloed nie.

Wees versigtig met die programme wat jy kyk en die boeke wat jy lees, veral vir wat die sosiale media in jou gedagtes wil plant.

Baie daarvan is bondgenote van die duiwel wat ons van God wil wegrokkel en wat sy ware geluk by ons wil steel.

As ons nie ons gedagtes deur hulle moet laat vorm nie, dan sekerlik ook nie ons optrede nie.

Hoe langer en hoe meer jy met hulle gedagtes omgaan hoe gouer gaan staan jy by hulle en doen daarvan saam.

Natuurlik nog nie gereeld sodat jy een van hulle word nie...

Maar as jy dit ŉ paar keer gaan staan het en al meer saam gedoen het

raak jy heeltemal tuis ... en dan gaan sit jy tussen hulle en

dan ís jy een van hulle.

En ongeag hoeveel kortstondige satisfaksie en wêreldse ekstase jy dalk kon beleef nie – van diepgaande, ewig volhoubare, “welgeluksaligheid” kan jy dan maar vergeet.

*Laat ek hierdie dinamika met ŉ voorbeeld verduidelik wat ons almal behoort te verstaan.*

*Ek wil nie sê die voorbeeld self is sonde van tydelike maar onvolhoubare vreugde nie, dit is ŉ ander gesprek. Luister na die dinamika...*

*Dink ŉ paar jaar terug na die wonderlike avontuurlustige tabak advertensies...*

*as jy na lank genoeg na daardie raad luister en jou gedagtes daardeur laat beïnvloed...*

*dan stop jy dalk later by ŉ paar rokers en neem so nou en dan ŉ trek.*

*Jy is nie een van hulle, ŉ roker nie, maar jy doen dit by geleentheid saam...*

*Maar meer jy dit doen, hou gouer gaan jy sit en koop jou eie pakkie en is jy self ŉ roker.*

*Nie lank nie en jy kom agter dat jou lewe toe nie so avontuurlustig geword het as wat die advertensies beweer het nie, trouens baie word ernstig siek daarvan.*

*(Ek sê weer dat ek nie oor rook self praat nie – besluit self of daardie skoen jou pas. Maar ek vertrou julle die dinamika van die teks verstaan.)*

As jy “welgeluksalig” wil wees, dan moet jy nie so omgaan met enige van die wêreld se opinies en gebruike nie.

Dit is ons natuurlike geaardheid, maar Christus het ons daarvan verlos sodat ons nou onder sy heerskappy ons vreugde vind in ander dinge en op ander plekke.

In wat wonder jy dalk?

(v.2) “Welgeluksaligheid” kom wanneer iemand nie hulle vreugde vind op die breë pad van die sondige samelewing nie, maar in die smal pad van God se Woord, die Bybel.

En dadelik sal ons besef dat mense wat nie die Bybel as God se Woord aanvaar en dit glo nie, ook nie hierdie diepgaande lewensvreugde en geluk kan ontvang nie.

Vir ŉ kort tydjie in hierdie lewe mog dit so lyk, maar daar sal niks van oor wees wanneer hulle voor God se regterstoel staan nie.

Maar selfs baie gelowiges wat wél in God glo en wél die Bybel as sy Woord aanvaar ervaar hierdie “welgesluksaligheid” ook nog nie.

Die teks is baie duidelik – ons moet nie net glo en die Woord aanvaar nie...

Om “welgeluksalig” te wees moet dit vir ons ŉ vreugde wees om oor die Woord van God te mediteer, om daaroor na te dink –

nie net so nou en dan nie, maar dag en nag, gereeld...

Meditasie insigself is nie ŉ “oosterse onding wat gelowiges moet vermy nie”.

Soos met alles is daar natuurlik verkeerde en sondige maniere om te mediteer, en dáárvan moet ons ver wegbly.

Maar om te mediteer is om oor iets na te dink, om diep daaroor te peins en slegs daarop te fokus sodat ons by die dieper kern daarvan uit kom.

Ons lees in Rom. 12:2 dat ons moet toelaat dat God ons denke vernuwe,

en dit is wat die psalm hier leer – ons moet nie die Bybel lees en klaar kry en aangaan met die dag nie.

Ons moet selfs nie te gou wees om te bid voordat ons geluister het nie...

**Stop net ŉ bietjie, dink mooi oor wat die skrifgedeelte sê** –

wat het die vir die eerste lesers bedoel,

wat daarvan is verby en in Christus vervul,

wat daarvan is nie bloot kultuur nie maar steeds ŉ boodskap vir jou in jou spesifieke omstandighede op die dag en tyd wat jy daaroor nadink.

Wat sê die teks oor God en sy liefde en beloftes vir jou en jou kinders.

Wat wil Hy hê moet jy in jou lewe doen met die boodskap van die teks.

Alles in ŉ gebedsgesprek met Hom sodat die Heilige Gees sy Woord ook op jou hart en in jou lewe sal in graveer.

En dan eers volg die gebed vir krag en volharding om dit te doen...

Nou hoef mense dit nie eers te sê nie, en die psalm doen dit ook nie.

Maar hoe voller jou gedagtes word van God se Woord en jy so na sý raad luister,

hoe meer sal jy gaan staan en om dit te doen,

en hoe meer sal jy verander sodat jy word wat Hy deur sy Woord leer –

hoe meer word jy soos Christus in liefde en gehoorsaamheid,

en hoe meer word sy “welgeluksaligheid” ook joune...

Kom jy agter dat dit ons “welgeluksaligheid” afhang van dit wat ons gedagtes en idees beïnvloed?

Ons lees niks van goeie omstandighede en suksesse, van voorspoed en teenspoed, van gesondheid of siekte, hartseer of blydskap nie.

Deur wat, of liewer, deur wie laat jy jou gedagtes beïnvloed?

Dit is die sleutel tot diepgaande geluk... maak nie saak wat die omstandighede is nie.

Ware, diepgaande, ewige, welgeluksaligheid kom nie van buite , van ons omstandighede af nie.

Dit groei van binne af deur die Heilige Gees wat dit in ons bewerk wanneer ons gereeld en diep nadink oor die Woord van God wat Hy geïnspireer het.

Die diepte en die egtheid van ons “welgeluksaligheid” kom juis aan die lig in moeilike tye. Dit is die voorbeeld wat in v.3 en 4 vir ons gegee word.

ŉ “Welgeluksalige” mens is soos ŉ boom wat by waterstrome geplant is.

Dit groei met sterk wortels en ŉ stewige stam, takke vol groen lower en stil-stil dra dit ŉ groot oes vrugte.

Droogtes maak geen verskil nie want die boom is by waterstrome,

stormwinde is geen bedreiging nie want die wortels en die stam en takke is sterk en stewig.

Gelowiges beleef ook geweldige storms in ons lewens.

Dink maar wat dit kon wees – ernstige of langdurige siekte, haglike lewensomstandighede, eensaamheid, hartseer, teleurstellings, depressie, onregverdigheid, misdaad, oorloë – noem maar op, daar is geen einde nie.

Maar wanneer jy jou vreugde vind om die Woord van God te oordink – gereeld en getrou...

dan werk die Heilige Gees ŉ “welgeluksaligheid” in jou wat nie deur enige beproewing uitgedroog of weggewaai kan word nie.

Selfs in die ergste storms van hierdie ou lewe kan jy dan gelukkig, welgeluksalig wees, want dit kom van God af deur sy Woord.

Maar vir mense vir wie God se Woord nie hulle daaglikse brood is wat hulle heeldag bly herkou nie, is dit anders.

Hulle, en hulle geluk, is soos kaf wat deur die wind verstrooi word.

Kaf is ŉ deel van ŉ koringplant wat ons nie goed ken nie en waarmee mens eintlik nooit te doen kry nie – want dit beteken niks nie, dit het geen waarde nie.

Ons ken die koringkorrels self natuurlik baie goed waarvan ons brood maak,

en die droë stingels of strooi wat mens kan gebruik vir veevoer of in stalle en selfs groente beddings.

Maar om die koringkorrels is daar sulke fyn doppies waaraan die stuifmeelstingels is (die koring aar se ‘baard’) dit is die kaf.

Wanneer mens koring oes van waai daardie kaf weg...

En so is dit met mense wat hulle geluk op ander plekke en in ander dinge soek

as in die gelowige aanvaarding en oordenking van sy Woord.

Hulle waai weg... die geringste moeilikheid in die lewe waai hulle geluk weg.

Hulle lewensgeluk is soos ŉ wipplank wat bo is wanneer dit die lewe vir hulle glimlag,

maar sodra dinge skeefloop en beproewing se stormwinde waai dan waai hulle geluk saam weg...

Dink maar na oor mense met wie jy waarskynlik al te doen gehad het...

Dit breek my hart dat daar steeds soveel gelowiges is wie se geluk op-en-af wipplank soos die omstandighede in hulle lewens beter of slegter gaan.

En dan die vreugdevolle verwondering van soveel wie se geluk werklik “welgeluksalig” is in die beste én in die slegste van omstandighede.

En gaan kyk dan maar wat is die verskil...

die manier waarmee hulle met die Bybel omgaan, of nie...

Die psalm sluit af in v. 5&6 met die uiteindelike bestemming van ons lewenspaaie.

Vir dié sonder God se Woord – sonder God –

sal sy oordeel die allerverskriklikste vlammende stormwind wees en

in hulle ewige dood sal daar nie die geringsste sprake, géén sprake van enige geluk wees nie.

Net die ewige afgryse van die helse godverlatenheid...

Maar vir die “regverdiges” is dit anders, hulle word deur God op hulle pad van “welgeluksaligheid” gelei.

Hierin is die Wonder van God se Verlossingsplan...

Soos ŉ boom hom nie self by waterstrome kan plant nie so kan ons ook nie self nie.

Die Heilige Gees verplant ons uit die sonde se barre woestynland by sy waterstrome van “” welgeluksaligheid”.

Maar nie almal nie – net die “regverdiges”...

net hulle wat deur geloof in Jesus Christus

deel kry aan sy betaling vir ons sonde en

deel kry aan sy absolute heilige gehoorsaamheid aan God.

En nou het ek en jy ŉ keuse om te maak.

En ek praat nou nie van die keuse van geloof in Jesus Christus se verlossing vir jou persoonlik nie.

Ek praat van ŉ verdere keuse wat ons wat reeds glo moet maak...

Wil jy gelukkig wees – nie net eendag by die Here nie maar nou al in hierdie lewe?

Elke gelowige wat sy vreugde in God se Woord vind en dit gereeld oordink

sal ŉ lewensgeluk beleef wat deur geen storm in hierdie lewe weggewaai sal word nie.

Want in die Woord van God, in elke gedeelte daarvan, sal jy die bron van ons geluk ontvang –

Jesus Christus is ons “welgeluksaligheid” elke dag van nou af tot in ewigheid.

AMEN